**סדנא: "גיבורי כח עושי דברו" על גבורת שומרי השמיטה**

**תקציר** המדרש מכנה את החקלאים שומרי השמיטה 'גיבורים'. הם נדרשים להימנע מהפקת רווחים משדותיהם ולראות כיצד נכסיהם הופכים הפקר וכל אדם או חיה יכול לבוא ולאכול מפירות הגדלים בשדות.

בשיעור נתקרב לעולמם של החקלאים הקדומים ונבחן מה נוכל אנו ללמוד מגבורה זו וכיצד נוכל ליישמה בחיינו, כאשר רובנו לא מתפרנסים מחקלאות.

**מטרות**

* התלמידים יכירו את הקושי העצום שהיה בשמירת מצוות השמיטה
* התלמידים יבחנו את מושגי השמיטה וישומם בחייהם.

**גיל:** כתות ה-ח

**מהלך הסדנא**

**פתיח: סיפור**

במועצת תלמידים רעש מהומה, מוריה הביאה הצעה מהפכנית: "בשנה הבאה כל תלמיד המגיע בבוקר יניח את התיק בבוקר באזור התיקים פתוח, כל אחד יוכל לגשת לכל תיק ולהשתמש בכל מה שיש בו, באוכל, בספרים, בחומרי הלימוד ובסיכומים שבמחברות. ככה נעשה שמיטה בבית הספר – התיקים שלנו יהיו הפקר"

התלמידים לא הבינו במה מדובר. נעמה אמרה: מצוות שמיטה היא ענין של חקלאים, מה זה שייך לתלמידים בבית הספר?

יואב קפץ ואמר: נראה למישהו שנפקיר את הרכוש הפרטי האישי ביותר שלנו?!

ערכו סבב קצר בכתה בו כל תלמיד\ה יוסיף משפט אחד משלו לויכוח במועצת התלמידים.

**לימוד: בעזרת הדף המצורף**

**אסיף: דיון כיתתי**

בעבר, העם בארצו היה ברובו עם חקלאי כך שמצוות שמיטה היתה מצווה שחלה על כולם. היום כשרק 2% מהיושבים בציון הם חקלאים, מצוות שמיטה מיועדת רק ליחידים.

* אלו עקרונות של השמיטה נוכל לאמץ לחברה המודרנית?
* כיצד נוכל בימינו לשמוט ולהפוך חלק מרכושנו הפקר לאחרים פעם בשבע שנים?

**דף לימוד: גבורת שומרי השמיטה**

לפניכם מספר מקורות המתארים את מהותה של השמיטה

וְשֵׁשׁ שָׁנִים תִּזְרַע אֶת אַרְצֶךָ וְאָסַפְתָּ אֶת תְּבוּאָתָהּ:

וְהַשְּׁבִיעִת תִּשְׁמְטֶנָּה וּנְטַשְׁתָּהּ וְאָכְלוּ אֶבְיֹנֵי עַמֶּךָ

וְיִתְרָם תֹּאכַל חַיַּת הַשָּׂדֶה

כֵּן תַּעֲשֶׂה לְכַרְמְךָ לְזֵיתֶךָ: (שמות, כג, י-יא)

וּבַשָּׁנָה הַשְּׁבִיעִת שַׁבַּת שַׁבָּתוֹן יִהְיֶה לָאָרֶץ, שַׁבָּת לה'

שָׂדְךָ לֹא תִזְרָע וְכַרְמְךָ לֹא תִזְמֹר:

אֵת סְפִיחַ קְצִירְךָ לֹא תִקְצוֹר וְאֶת עִנְּבֵי נְזִירֶךָ לֹא תִבְצֹר שְׁנַת שַׁבָּתוֹן יִהְיֶה לָאָרֶץ:

וְהָיְתָה שַׁבַּת הָאָרֶץ לָכֶם לְאָכְלָה, לְךָ וּלְעַבְדְּךָ וְלַאֲמָתֶךָ וְלִשְׂכִירְךָ וּלְתוֹשָׁבְךָ הַגָּרִים עִמָּךְ:

וְלִבְהֶמְתְּךָ וְלַחַיָּה אֲשֶׁר בְּאַרְצֶךָ תִּהְיֶה כָל תְּבוּאָתָהּ לֶאֱכֹל:

(ויקרא, פרק כה, פסוקים א-ז)

1. תארו בלשונכם מה קורה לחקלאי ולשדהו בשנת השמיטה.
2. איך לדעתכם, מרגיש החקלאי שפורץ את גדר שדהו (שהיתה לפעמים גם הגדר לחצר ביתו) ורואה את שכניו (כולל חית השדה) מרגישים בבית?
3. איזו קהילה נבנית כאן לאורך שנים, מה היחסים ההולכים ונרקמים בין אנשי הקהילה? הסבירו

"גבורי כח עושי דברו" (תהילים ק"ג)

במה הכתוב מדבר? בשומרי שביעית הכתוב מדבר.

בנוהג שאדם עושה מצווה ליום אחד .. שמא לשאר ימות השנה?

וזה (האיכר שומר השמיטה) רואה שדהו בור (שומם, לא מעובד), כרמו בור, ונתבע לשלם ארנונא (מיסים) ושותק,

יש לך גבור גדול מזה?

והן (אומות העולם) אומרים: היהודים הללו שומרי שביעית הן ואין להם ירק ואכלו חוחים ... והם (בהמות המשק) מתאבלות על מזונן ...

מעובד עפ"ימדרש איכה רבה, פתיחתא י"ז

1. מה הייתה הגבורה של החקלאים שומרי השמיטה?
2. בתקופת המשנה והתלמוד היה האיכר היהודי משלם ארנונה (מיסים) לרומאים גם בשנת שמיטה למרות שלא היה לו יבול כלל. האם זה מעצים את דברי המדרש?
3. מה מוסיף התיאור במדרש זה על גבורת שומרי השביעית?
4. מה נוכל אנחנו להפקיר היום כדי להיות גיבורי כח?